
৪ ডিসেম্বর ২০১৬, রবিবার
ঢাকায় আসছেন শাবানা আজমী

ঢাকায় আসছেন ভারত সরকার কর্তৃক ‘পদ্মশ্রী’ পদকপ্রাপ্ত প্রখ্যাত চলচ্চিত্রাভিনেত্রী ও বিশিষ্ট সমাজসেবিকা শাবানা আজমী। আগামীকাল ব্র্যাক ইউনিভার্সিটির ১১তম সমাবর্তন অনুষ্ঠানে কনভোকেশন স্পিকার হিসেবে উপস্থিত থাকবেন বলে ইউনিভার্সিটির একটি সূত্র নিশ্চিত করেছে। রাজধানীর বসুন্ধরা ইন্টারন্যাশনাল কনভেনশন সিটির একটি হলে এ অনুষ্ঠান হবে। ব্র্যাক ইন্টার-ন্যাশনালের গভর্নিং বডির একজন সদস্য শাবানা আজমী। সেই সূত্রেই ব্র্যাক ইউনিভার্সিটির কনভোকেশনে কনভোকেশন স্পিকার হিসেবে তিনি উপস্থিত থাকবেন। এবারের সমাবর্তনে প্রধান অতিথি হিসেবে উপস্থিত থাকবেন শিক্ষামন্ত্রী নূরুল ইসলাম নাহিদ। বাংলাদেশের চলচ্চিত্রে শাবানা আজমী একবারই অভিনয় করেছিলেন। সেটি ছিল নারগিস আক্তার পরিচালিত চরচ্চিত্র ‘মেঘলা আকাশ’। তবে এরপর বাংলাদেশ থেকে বিভিন্ন বিনোদনমূলক অনুষ্ঠানে শাবানা আজমীকে আনার চেষ্টা করা হলেও তা সম্ভব হয়ে উঠেনি।
কারণ সামাজিক সচেতনতামূলক কিংবা সমাজের উন্নয়নমূলক ছাড়া সাধারণত কোনো অনুষ্ঠানে অংশগ্রহণ করা এড়িয়ে যান। ক্যারিয়ারের শুরু থেকে একজন নায়িকা বা অভিনেত্রী হিসেবে তিনি তার অভিনয় দিয়ে দর্শকের মন জয় করে নেন। তবে পরে তিনি সামাজিক কর্মকাণ্ডেও নিজেকে ওতপ্রোতভাবে সম্পৃক্ত করেন। ‘মেঘলা আকাশ’ চলচ্চিত্রে শাবানা আজমীর সঙ্গে অভিনয় করার সুযোগ পেয়েছিলেন বাংলাদেশের মৌসুমী, শাকিল খানসহ আরো কয়েকজন। শাবানা আজমীর বাবা কাইফি আজমী একজন কবি এবং মা শওকত আজমী একজন মঞ্চাভিনেত্রী। দুজনই ভারতের কমিউনিস্ট পার্টি থেকে রাজনীতি করেছেন। ১৯৭৪ সালে তিনি প্রথম ‘অঙ্কুর’ চলচ্চিত্রে অভিনয় করেন। এতে তিনি বিবাহিত একজন চাকরানী ‘লক্ষ্মী’র চরিত্রে অভিনয় করেছিলেন। প্রথম চলচ্চিত্রে অভিনয় করেই তিনি জাতীয় চলচ্চিত্র পুরস্কার লাভ করেন। এরপর তিনি ‘আর্থ’, ‘খান্দার’, ‘পার’ ও ‘গডমাদার’ চলচ্চিত্রে অভিনয় করে একই সম্মাননা লাভ করেন। শ্রেষ্ঠ অভিনেত্রী হিসেবে চারবার ফিল্মফেয়ার অ্যাওয়ার্ড লাভ করেন তিনি। এছাড়া দেশ-বিদেশে আরো বহু পুরস্কারে ভূষিত হন তিনি।

